10 Ka morago ga go sepela letšatši le letelele ditseleng tša manyokenyoke tša dithabeng, lapa le le legolo mafelelong le be le le kgauswi le go fihla Shilo. E be e bonagala mola godimo ga mmotwana wo o dikologilwego ke meboto e megolo. Ge ba dutše ba batamela, Hanna o swanetše go ba a ile a nagana kudu ka seo a tlago go se bolela thapelong ya gagwe go Jehofa. Ge ba fihlile, lapa le ile la thabela dijo le le gotee. Hanna o ile a tloga moo sehlopheng gateetee ge go tšwelela sebaka gomme a leba taberenakeleng ya Jehofa. Moperisita yo a phagamego Eli o be a le moo, a dutše kgauswi le mojako. Eupša Hanna o be a tshwenyegile ka Modimo wa gagwe. Ge a le taberenakeleng, o be a ikwa a kgodišegile gore o tla kwewa. Ge e ba go se na motho yo a bego a ka kwešiša boemo bja gagwe bjo bo gateletšago, Tatagwe wa legodimong o be a tla bo kwešiša. O ile a tlalelana ka manyami gomme a thoma go lla.